SAN FERNANDO CITY, La Union - Saanen a nakalibas pay kadagiti otoridad dagiti dua a lallaki a nagpammarang kas albularyo idi inarestar ida ti pulisya idiay Brgy. Bolosan, Dagupan City gapu iti panangbiktimada ditoy probinsia ti La Union.
Nabigbig dagiti suspek a da Virgilio Cayago, 54-anyos ken Mario Soriano, 53-anyos, agpada a residente iti Brgy. Polong Sur, Malasiqui, Pangasinan.
Segun iti biktima a ni Lorna Ballesteros ti Nagtagaan, Rosario, La Union, nabayagen a makapaspasar daytoy iti insomnia ken nakaro a sakit ti ulona isu nga inkeddengna ti agpaagas iti albularyo.
Ditoy met a personal nga impaayabda da Cayago ken Soriano tapno maagasan daytoy.
Naamuan nga insingasing dagiti dua a ti nginginaen ken balitok nga aritosna (nga aggatad iti P10,000) ti mangpaspasait iti ulona a nasken a maikali iti daga.
Immanamong met ni Ballesteros gapu iti pammatina a maagasan daytoy.
Nupay kasta, idi sublianda ti nakaiklian ti aritos ket napartak nga innala daytoy dagiti suspek sadanto naglibas a napan Pangasinan.
Dagus met a naireklamo dagiti dua ket babaen ti nagtipon a puersa ti Rosario PNP ken Bolosan Precinct sadiay Dagupan City ket nakemmeg dagiti dua kasta met ti tinakawda nga alahas.
Iti agdama ket agtaltalinaed iti pagbaludan dagiti dua bayat a maisagsagana ti kaso kontra kadagitoy.
ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn